  Туспуктэм: Кремльлэн пресс-службаез Наталия Сильвестрова Россилэн азьмуртэз Владимир Путин Удмуртилэн тӧроеныз Александр Бречаловен пумиськиз. Элькун кивалтӥсь улосысь социально-экономической югдур, нимысьтыз ожгар ужрадэ пыриськисьёслы юрттэт, тазалыкез утён, инвестициосты кыскон сярысь вераз. Со сярысь Кремльлэн пресс-службаез ивортӥз. Александр Бречалов азьмуртлы нимысьтыз ожгар ужрадэ пыриськисьёслы но соослэн семьяоссылы юрттэт сярысь вераз. « Мон адӟи, ожмаськисьёс интыяськизы, служба нуон югдурзы ӟеч, пиосын вераськи, окопъёсын, блиндажъёсын вал. Огинэтлэн командованиезлэсь асьме ожчиосмылэн огкылысь луэмзы но дасяськемзы сярысь шумпотымон кылыны вал <…> Ваньмыз тырмыт. Отпускъёсын график, малы саклык висъяды вал, чаклаське » Александр Бречалов, Удмуртилэн тӧроез Улослэн тӧроез телемост радъян понна утиськонъя министерстволы нимысьтыз тау кылъёссэ вераз. Удмуртиын «Защитник Отечества» фондлэн ёзэтэзлэн ужез, кытчы нимысьтыз ужраддэн ветеранъёсы но соослэн семьяоссы юрттэтлы вазиськыны быгато, сярысь ивортӥз. « Эм эскеронъя но реабилитацияя ужлы нимысьтыз саклык висъяськомы <…> Ож ветеранъёслы госпитальмылэсь тӥрлык базазэ умоятон ласянь Россиысь тазалыкез утёнъя министрествоен кенешиськомы » Александр Бречалов, Удмуртилэн тӧроез Александр Бречалов ивортоназ али ужпумъёс сярысь но вераз. Улосысь эм ужъюртъёсын ӧнерчиос тырмыт луымтэен шуг-секытъёс возисько. Озьы ик кыкетӥ ужпум – сюресъёс. « «Безопасные качественные дороги» йӧскалык ӵектос улсын ми тросгес лэсьтӥськыны, тупатъяны кутским, озьы ке но, ӟечлыкез лябгес на » Александр Бречалов, Удмуртилэн тӧроез Со сяна, элькун тӧро Удмуртиын вить ар ӵоже 54 нылпи сад пуктӥзы шуыса вераз. Школаосъя, озьы ик нылпи садъёсъя черод вань, пусйиз со. Со ужпумын улослы кивалтэт юрттэ, Удмуртилэн пуктӥськонлэсь ӝоглыксэ возьыны луонлыкез вань. « Одно ик сое возьыны кулэ. Марлы мон солы саклык висъяй? Малы ке шуоно, жаляса верано, азьло аръёсы пуктӥськон кӧня ке лябӟиз » Владимир Путин, Россилэн азьмуртэз Улосвыл тӧро 2022-тӥ ар сярысь но ивортӥз. Кылем арын ВВП 910 миллиард манет вал. Вить ар ӵоже 340-лы будӥз. Валтӥсь ваньбуретэ инвестициослэн быдӟалазы – 137 миллиард манет. Элькунын шоро-куспо уждун 45 сюрс манет луэ ни, нош ужъёрмонлыклэн возьматэтэз одӥгез тужгес но улӥсез луэ – 3,4 процент, пусйиз Александр Бречалов. Владимир Путин Ижкарысь аэропортын пуктӥськись терминаллэсь проектссэ чебер шуиз, озьы ик пассажиръёслэн лыдзылэн будэмзэ пусйиз. « Лыдзы ялан будэ. Учке, 2020-тӥ арын гинэ зол усиз, нош бӧрысь туж будӥз » Владимир Путин, Россилэн азьмуртэз Удмуртилэн тӧроез туберкулёзэз эмъянъя эмъяськонниез лэсьтон сярысь ивортӥз. « Ми вань пуктӥськонъёсты дырыз дыръя быдэстыны тыршиськомы но ускёез федерал коньдэтэ шер берыктӥськомы. Но туж кулэ объект– со туберкулёзэз эмъянъя эмъяськонни. Татын пӧртэм учыръёс люкетӥзы: проектно-сметной ужкагазъёсты выльдоно луиз, Подрядъя ужасьёс ужзэс ӧз быдэстэ – соосын огкылэз дугдытӥмы. Бӧрысь гожтэтэз Тӥледлы сёто. Туж курисько 2023-2024 аръёсын милемлы та кулэ пуктӥськонэз йылпумъяны юрттыны » Александр Бречалов, Удмуртилэн тӧроез Элькун тӧро школаосты тупатъян но догазофикация программа сярысь ивортӥз. 2022-тӥ арын укмыс школа тупатӥзы, матысь кык аре эшшл 25 школаез выльдыны малпало. Владимир Путин умой ӝоглыкез пусйиз. Тегъёс: Россилэназьмуртэз ВладимирПутин АлександрБречалов Мерлык Удмуртия  